Baba Ɛli

Iga **Baba Ɛli** (s tifinaɣ: ⴱⴰⴱⴰ ⵄⵍⵉ,s taɛrabt: علي) yan usddi aclḥi, ar zrayn tsddiyin nns ɣ tbadut tamaziɣt zɣ tuddma n wayyur n wuẓum n usggʷas n 2021 kraygat ass dffir tgmgimt. G yan usun amsdrar ɣ llan imuɣlitn fulkinin kigan, ɣ tlla kigan n tzgzut d waman, ɣ yan uḍwaṛ ɣ Ijukak ɣ tsga n Lḥawz dar idrarn n Drn ɣ wul n tmazirt n Iclḥiyn, ibdda umssufɣ Muṣṭafa Acawur f usddi n Baba Ɛli nna mi iskr Ḥmad Ntama asinaryu yurar gis tilalt tadslant. Asddi ad isman yat trabbut n isgbarn sugrnin n ssinima tamaziɣt n tmnaḍt n unẓul zun d Zahya Zahiri, Lḥusin Barḍwaz, Ɛabdllaṭif Ɛaṭif, Faṭima Susi, Nura Lwltiti d wiyyaḍ, aynna t yujjan ad yili yan watig imqqurn ifk as addur dar ugdud. 

## Amurs
Issidt yan umurs war anaw ɣ umezruy n udrama amslmaziɣ s wuṭṭun imqqurn n inḍfarn ya ɣ ttilifizyun tamaziɣt (tv8) ya ɣ tbadut n Warda Vusion ɣ Youtube. 

Asddi ad, issnkd tanfust ittwassnn kigan n Ɛli Baba ɣ yan walbuḍ akumidi amaziɣ s tɣarast n isura nna tssufɣ Bubkdi zun d «Ḥdiddan » d «Ṛmmana u Brṭal ». Zɣ mad bdant txrsin nns timzwura, iskr usddi ad yan umsgdal (débat) axatar, aynna yujjan kigan n tbadutin n usnɣms ad fllas sawlnt alliɣ fllas tsawl ula tbadut n utilifizyun Al-Ḥurra.

Kigan n mdden nna ur iẓḍarn ad ḍfrn asddi ɣ utilifizyun, ḍfrn-t ɣ Youtube ɣ tbadut n Warda Vision, ar ilkkm wuṭṭun n imannayn ɣ tbadut ad attayn n uzgn n umlyun i wass, tg txrst tamggarut tamzwarut ɣ Tendance n Umerruk ɣ Youtube aynna igan anẓa imqqurn n wis imurs kigan.

## Azaɣan
Mqqar takubbrt nɣ d asmurs n umuslsal ad dar ugdud, llan tugt n inaẓurn nna ur issusm mayad d ar ttinin mas yusi ɣ ammas nns kigan d izggaln d tɣawsiwin lli s ixṣṣa nkkni zun d isusiyn ad ig zɣ lmfṛuḍ ad tn nzri ɣilad. Ar ttinin mas d zun d laflam lli n VCD, ur illi ḥtta kran usbuɣlu n uswingm dar id bussinaryu n laflam ad n tclḥiyt zɣ ɣ-akud-ann ar ɣassa, da nẓṛṛa mas ur iẓḍaṛ amssufɣ n lfilm amaziɣ aclḥiy ad iffɣ zɣ tannayt ann n tamazirt d iɣyal d umɣar. Nnamaṭya ad ar tnqqa ufilm aclḥiy d ar bdda tḥṣar tamagit taclḥit ɣ tamazirt n taqrmamact d mayad ur igi f ṣṣaliḥ n ufilm aclḥiy sɣ ɣid s lgddam. Ar ttinin ula mas d taɣarast nna s sawaln imumtilin ɣ ammas n ufilm d lixraj ar isxcn lxir ad, ar nttafa mas ur imkn ad izri kran lmachad bla ad tẓin ayt uḍwar d ingr-atsn sul s wawal ixcnn, d ar kullu tnuccugn tafgga nnsn d udm nndn iɣ ran ad sawln. Tamamkt ad n ttmtil ar tajja yat tawlaft ixcnn f ufgan aclḥiy acku kudnna nssfɣ kran lfilm iqqand ad najj ɣ ixfawn nnɣ mas d lfilm rad iɣumu ula i tarwa nnɣ d warrawn nnɣ d mayad ar asn yakka yat twlaft izgglt f iqburn nnsn.

## Aflla n wawal
Tawuri ad tga tayafut n kigan n iseggʷasen n uswuri ɣ yigr n ssinima isawaln s taclḥit ɣ tmazirt n Sus nna ibdan ɣ 1991 d umssufɣ Aḥmd Badduj s usaru nns «''Tamɣart n wurɣ''» nna d-tssufɣ Warda Vision. Tamggarut ad tssufɣ-d wahli n isura yaḍn s tmaziɣt nna ttwassennin ɣ Umrruk s timmad nns zun d «''Bu tfunast''», «Mukir »,  «Ḥmmu Unamir »,  «Ran kullu ddunit», «Tiyti n wuḍan», «Ɣassa ddunit azkka lixrt »...atg.

Isura ad, d wiyyaḍ ẓḍarn ad srsn tasila i ssinima tamaziɣt ɣ temnaḍt n unẓul n Umrruk tɣnu-d yan mnnaw n yitran zun d igllin n «Ḥmad Badduj»,  «Muḥemmad Abaɛmran »,  «lburka Lḥusayn»,  « Mbardk Elɛṭṭac »,  «Burdwaz »,  «Ɛaṭif »,  « F. Bucan»,... atg.

Isul udrama amaziɣ da ittnala kigan n imukrisn nna ur t-ittajjan ad ibuɣlu uggar.

## Ẓṛ uggar

* Ssinima tamaziɣt
* Lfilm amaziɣ

## Tisaɣulin